  

Cronfa Allweddol - Cymunedau Ffyniannus Sir y Fflint

**Mae’r prosiect hwn wedi’i ariannu gan lywodraeth y DU drwy Gronfa Ffyniant Gyffredin y DU.**

Nodiadau Canllaw



1. **Cronfa Allweddol Gymunedol Sir y Fflint**

Prif nod Cronfa Ffyniant Gyffredin y DU ydy meithrin ymdeimlad o falchder mewn lle a hybu’r cyfleoedd bywyd ledled y DU.

Yn ogystal â’r prif nod o feithrin ymdeimlad o falchder mewn lle a hybu cyfleoedd bywyd, mae tair blaenoriaeth o ran buddsoddi ynghlwm â Chronfa Ffyniant Gyffredin y DU:

1. cymunedau a lle;
2. cefnogi busnes lleol; a
3. pobl a sgiliau.

Mae’r prosiect hwn yn bwrw iddi i gyflawni’r flaenoriaeth o fuddsoddi mewn cymuned a lle a byddai’n fodd i leoedd fuddsoddi er mwyn adfer eu mannau a pherthnasau cymunedol, gan fynd ati i osod sylfaen ar gyfer datblygiad economaidd ar lefel cymdogaeth. Y bwriad ydy mynd rhagddi i gryfhau gwead cymdeithasol cymunedau, gan ategu’r gwaith o feithrin ymdeimlad o falchder mewn lleoedd.

Derbyniodd Cronfa Allweddol Cymunedau Ffyniannus Sir y Fflint £703, 850.00 gan Gronfa Ffyniant Gyffredin y DU.

Mae Cronfa Ffyniant Gyffredin y DU yn rhan ganolog o agenda Codi’r Gwastad Llywodraeth y DU ac mae’n cynnig £2.6 biliwn o gyllid i’w fuddsoddi’n lleol erbyn Mawrth 2025. Nod y Gronfa ydy meithrin yr ymdeimlad o falchder mewn lle a hybu cyfleoedd bywyd ledled y DU gan fuddsoddi mewn cymunedau a lleoedd, cefnogi busnes lleol, a phobl a sgiliau. I wybod mwy, ewch i <https://www.gov.uk/government/publications/uk-shared-prosperity-fund-prospectus>

Mae **Cronfa Allweddol – Cymunedau Ffyniannus Sir y Fflint** yn cynnig cymorth i ganolfannau / cyfleusterau / grwpiau sydd naill ai o dan ofal y gymuned neu sy’n eiddo i’r gymuned fynd ati i ddatblygu, cryfhau a gwella seilwaith cymunedol a phrosiectau cymunedol. Mae’r gronfa yn cynnig cymorth cofleidiol er mwyn i grwpiau cymunedol fanteisio ar Gronfa Allweddol Gymunedol. Gallai’r rheiny sy’n manteisio ar y prosiect hefyd elwa o gymorth ac arweiniad gan swyddog.

Dyma nod Cronfa Allweddol – Cymunedau Ffyniannus Sir y Fflint:

* Ehangu cyfleoedd a gwella gwasanaethau cyhoeddus, yn enwedig yn y mannau hynny lle maen nhw ar eu gwannaf.
* Adfer ymdeimlad o gymuned, balchder lleol a pherthyn, yn enwedig yn y mannau hynny lle maen nhw wedi’u colli.
* Grymuso arweinwyr lleol a chymunedau, yn enwedig yn y mannau hynny sydd heb weithredaeth leol.

Dyma amcanion y gronfa:

* Cryfhau ein gwead cymdeithasol a meithrin ymdeimlad o falchder lleol a pherthyn, drwy fuddsoddi mewn gweithgareddau sy’n gwella cysylltiadau materol, diwylliannol a chymdeithasol ynghyd â sicrhau ei fod yn fwy rhwydd i fanteisio ar adnoddau, megis seilwaith cymunedol, mannau gwyrdd lleol a phrosiectau o dan ofal y gymuned.
* Creu bröydd cydnerth, iach a diogel drwy fuddsoddi mewn ardaloedd o safon lle mae pobl yn awyddus i fyw, gweithio, chwarae a dysgu ynddyn nhw. Hyn i gyd drwy welliannau wedi’u targedu i’r amgylchedd adeiledig a naturiol yn ogystal â dulliau gweithredu arloesol tuag at atal troseddu.
1. **Pwy all gynnig Prosiect?**

Gallai’r mathau canlynol o fudiadau geisio am gyllid sy’n cynnig neu sy’n ymdrechu i gynnig cyfle i fanteisio ar wasanaethau o dan ofal y gymuned a seilwaith cymunedol i gymunedau ledled Sir y Fflint:

* Grwpiau gwirfoddol a chymunedol
* Cynghorau Cymuned / Cynghorau Tref
* Elusennau Cofrestredig
* Mentrau cymdeithasol, gan gynnwys cwmnïau cyfyngedig drwy warant, Cwmnïau Buddiant Cymunedol ac Ymddiriedolaethau Datblygu, cyhyd â’u bod yn gweithredu ar sail nid er elw (gan gynnwys Undebau Credyd) Mae CBC trwy gyfrannau wedi'u heithrio o'r cyllid hwn.
* Cydweithfeydd

Gallai consortiwm o grwpiau fynd ati i gynnig Prosiectau ond yn yr achos hwn, byddai’n rhaid nodi’r partner arweiniol yn y Ffurflen Cynnig Prosiect newydd. Ni allai unigolion gynnig prosiectau newydd i Gronfa Allweddol Gymunedol Sir y Fflint.

Mae’n rhaid i’r ymgeiswyr feddu ar gyfansoddiad a chyfrif banc o leiaf.

1. **Pa Gymorth Ariannol sydd ar gael?**

Cymorth Ariannol cyn Datblygu’r Prosiect:

Er mwyn cefnogi’r cymunedau i fwrw iddi i sefydlu a gweithredu prosiectau a byddai’n ariannu

* astudiaethau dichonoldeb (e.e. ar gyfer mentrau cymunedol newydd megis trosglwyddo asedau neu adeiladau cymunedol (estyniadau neu adeiladu o’r newydd),
* ymgynghoriaeth arbenigol (e.e. costau pensaer a thirfesurydd).

Cronfa Allweddol Gymunedol:

Byddai’n cynnwys grant cronfa allweddol cyfalaf a refeniw er mwyn cefnogi prosiectau cymunedol sydd yn:

* darparu mannau cymunedol, megis neuaddau pentref, mannau gwyrdd neu ganolfannau cymunedol er mwyn i gymdeithas sifil leol a grwpiau cymunedol eu defnyddio;
* hwyluso cynhyrchu ynni adnewyddadwy a rheoli gwastraff mewn dwylo lleol er mwyn gwella’r gwaith pontio i fyw bywydau carbon isel;
* creu a gwella mannau gwyrdd lleol yn y gymuned, gerddi cymunedol, dyfrffosydd a chloddiau, ynghyd ag ymgorffori nodweddion naturiol a gwelliannau i fioamrywiaeth mewn mannau cymunedol ehangach;
* cyflawni a chefnogi gweithgareddau celfyddydau, diwylliannol, treftadaeth a chreadigol lleol sydd o dan ofal y gymuned;
* cynnig modd i bobl fanteisio ar wasanaethau drwy gyfleusterau chwaraeon lleol;
* cynnig seilwaith digidol mewn asedau a chyfleusterau sy’n eiddo i’r gymuned.

**Trothwyau’r Grant**

**Cymorth y Gronfa Allweddol**

Gellir gwneud cais am hyd at £5k ar gyfer offer a mân waith cyfalaf

* ffurflen gais am grant bach hyd at £5,000

Mae’n rhaid cwblhau’r holl brosiectau erbyn 14eg o Chwefror 2025.

**Cyllid Cyfatebol**

Gan ddwyn i ystyriaeth yr amserlen gymharol fyr lle mae’r Gronfa Ffyniant Gyffredin ar waith, nid yw cyllid cyfatebol yn orfodol ond byddwn yn ei annog yn frwd, yn enwedig ar gyfer y grantiau mwy. Gan hynny, bydd ymgeiswyr yn derbyn cymorth gan swyddog i dargedu ac ennill cyllid cyfatebol gan ffynonellau allanol.

**Gwariant Anghymwys**

Ystyrir bod yr eitemau canlynol yn anghymwys:

* + - lobïo sydd wedi’i dalu amdano, sy’n golygu defnyddio’r Grant i ariannu gwaith lobïo (drwy gwmni allanol neu staff mewnol) er mwyn cyflawni gweithgareddau sydd â’r bwriad o ddylanwadu neu geisio dylanwadu ar weithgarwch y Senedd, y llywodraeth neu weithgarwch gwleidyddol; neu geisio dylanwadu ar weithredu deddfwriaethol neu reoleiddiol;
		- defnyddio’r Grant i alluogi un rhan o’r llywodraeth yn uniongyrchol i herio rhan arall ar bynciau sy’n amherthnasol i ddiben cytunedig y grant;
		- defnyddio’r Grant i ddeisebu am gyllid ychwanegol;
		- treuliau megis ar gyfer difyrru, sydd â’r amcan penodol o ddylanwadu’n ormodol ar newid polisi’r llywodraeth;
		- cyflwyno TAW y gellir ei adennill gan dderbynnydd y grant gan Cyllid a Thollau EM;
		- taliadau ar gyfer gweithgareddau o natur wleidyddol neu grefyddol yn unig;
		- costau staffio cylchol;
		- eitemau sydd heb eu cymeradwyo gan y Panel Sgorio
		- prynu pethau gydag arian parod
		- peiriannau a chyfarpar sylweddol

Dyma enghreifftiau o wariant eraill sydd wedi’u gwahardd:

* + - cyfraniadau mewn nwyddau;
		- taliadau llog neu daliadau tâl gwasanaeth am brydlesi cyllid;
		- rhoddion;
		- dirwyon statudol, dirwyon neu gosbau troseddol, cosbau sifil, iawndaliadau neu unrhyw gostau cyfreithiol cysylltiedig;
		- taliadau ar gyfer gwaith neu weithgareddau lle mae gan dderbynnydd y grant, neu unrhyw aelod o’u Partneriaeth, ddyletswydd statudol i ymgymryd â nhw, neu sydd wedi’u hariannu’n llawn gan ffynonellau eraill;
		- dyledion drwg i bartïon cysylltiedig;
		- taliadau am ddiswyddo annheg neu iawndaliad arall;
		- dibrisiant, amorteiddiad neu amhariad ar asedau sy’n eiddo i Dderbynnydd y Grant;
		- caffael neu wella Asedau gan Dderbynnydd y Grant (oni bai bod y Grant er defnydd cyfalaf penodol – caiff hyn ei nodi yn y Llythyr Cyllid Grant); a
		- dyledion a gafodd eu gweithredu cyn cychwyn y Cytundeb Cyllid Grant oni bai eu bod wedi’u cytuno’n ysgrifenedig gan yr Awdurdod.
1. **Sut caiff y Cymorth Ariannol ei Ddarparu**

**Ni chaniateir unrhyw wariant cyn caiff cynnig prosiect ei gymeradwyo.**

**Grantiau**

Ynghlwm â’r broses hon, bydd yr ymgeisydd yn talu’r holl gyflenwyr yn uniongyrchol ac yna’n adennill y cyfansymiau y cytunwyd arnyn nhw gan Cadwyn Clwyd gan ddefnyddio Ffurflen Gais Grant. (***Os na allai’r ymgeisydd dalu’r cyfanswm o flaen llaw, ewch ati i drafod hyn gyda swyddog y prosiect a gallwn ystyried opsiynau eraill)***

Byddwn yn cyflwyno’r ffurflen gais i ymgeiswyr llwyddiannus unwaith bydd y prosiect wedi’i gymeradwyo. Bydd gofyn i’r ymgeisydd fod yn ymwybodol o’r gofynion canlynol pan fyddan nhw’n ceisio am gyllid gan Cadwyn Clwyd:

**Gofynion tystiolaeth wrth gyflwyno cais:**

1. **Copi o anfoneb(au) sydd wedi’u talu:** yn dangos 100% o’r costau mae’r ymgeisydd wedi’u hawlio. Mae’n rhaid sicrhau bod enw’r mudiad sy’n hawlio yn ymddangos ar gopïau o’r anfonebau atodol neu dderbynebion lle bo’n briodol. Mae’n rhaid i swyddog perthnasol yn y mudiad ardystio llungopïau. Bydd yn rhaid i swyddog cyllid Cadwyn Clwyd weld y dogfennau / anfonebau gwreiddiol. Byddwn yn gwirio’r anfonebau er mwyn cadarnhau eu bod yn unol â chais y prosiect.
2. **Datganiadau Banc:** er mwyn dangos tystiolaeth bod y mudiad sy’n adhawlio costau gan Cadwyn Clwyd wedi talu’r costau. Mae’n rhaid i swyddog perthnasol yn y mudiad ardystio llungopïau. Mae’n rhaid i enw’r mudiad a’r rhif cyfrif a rhif didoli ymddangos yn amlwg ar y datganiadau. Mae datganiadau ar-lein yn dderbyniol ond os nad ydy enw’r mudiad yn ymddangos arnyn nhw, gofynnwn yn garedig ichi gyflwyno un copi o ddatganiad banc ar bapur er mwyn inni allu gweld tystiolaeth o enw’r cyfrif ac ati. Dylid sicrhau bod datganiad banc gwreiddiol ar gael i swyddog cyllid Cadwyn Clwyd fwrw golwg arno.
3. **Tystiolaeth Caffael**: Tystiolaeth i ategu / profi fod y mudiad sy’n adhawlio’r costau wedi cydymffurfio â’r gweithdrefnau caffael yn briodol.
4. **Tystiolaeth o waith sydd wedi’i gyflawni:** e.e. copi o adroddiad ysgrifenedig, tystiolaeth o ddigwyddiadau, datganiadau i’r wasg, gwaith Cysylltiadau Cyhoeddus sydd wedi’i gyflawni ac ati.
5. **Adroddiad Cynnydd Ysgrifenedig:** bydd angen ichi gwblhau Adroddiad Cynnydd. Byddwn yn darparu templed i ymgeiswyr llwyddiannus unwaith caiff y prosiect ei gymeradwyo. Dylid cyflwyno’r adroddiad i Cadwyn Clwyd ar adegau penodol yn ystod y prosiect fel sydd wedi’i nodi yn eich Llythyr Cymeradwyo.
6. **Tystiolaeth o’r Allbynnau:** bydd angen ichi gyflwyno Tystiolaeth o’r Allbynnau. Byddwn yn darparu ffurflenni templed unwaith caiff eich prosiect ei gymeradwyo ac fe ddylid ei gyflwyno i Cadwyn Clwyd ar adegau penodol yn ystod y prosiect fel sydd wedi’i nodi yn eich Llythyr Cymeradwyo.

Dylid anfon Ffurflenni Cais ynghyd â dogfennau ac adroddiadau ategol fel y sonnir uchod at Cadwyn Clwyd, Llys Owain, Stryd y Bont, Corwen, LL21 0AH. Sylwch fod angen i’r ‘swyddog prosiect’ neu gyfystyr, ac Uwch Swyddog, sydd â’r awdurdod i gyflwyno’r hawliad ar ran y mudiad, arwyddo’r Ffurflen Hawliad.

**Caffael**

Mae’n rhaid i’r holl brosiectau caiff eu hariannu ddangos gwerth am arian a phroses caffael nwyddau a gwasanaethau sy’n agored ac yn dryloyw.

**Mae’n rhaid i’r prosiectau gydymffurfio gyda’r gofynion canlynol ar gyfer caffael nwyddau a gwasanaethau:**

|  |  |  |
| --- | --- | --- |
| **Gwerth Terfynol y Nwyddau / Gwasanaethau (heb gynnwys TAW)**  | **Gofyn** | **Cam gweithredu** |
| £0 - £2,499  | Un dyfynbris ysgrifenedig\* |  |
| £2,500 - £24,999  | O leiaf tri dyfynbris ysgrifenedig\* | 3 dyfynbris neu brisiau ysgrifenedig wedi’u caffael gan gyflenwyr nwyddau, gwaith a / neu wasanaethau perthnasol.  |

1. **Gwybodaeth bellach a Sut i Ymgeisio**

Helen Williams, Cadwyn Clwyd helen.williams@cadwynclwyd.co.uk 01490 340500

Shaun Darlington, FLVC Shaun.Darlington@flvc.org.uk 01352 744000

**Proses Ymgeisio am y Gronfa Allweddol**

Mae ffurflenni cais ar gael gan Cadwyn Clwyd ac FLVC. Mae’n rhaid ichi geisio cyngor gan Swyddog Cadwyn Clwyd neu Swyddog FLVC cyn llunio ffurflen gais.

Caiff Ffurflenni Cais sydd wedi’u cwblhau eu dwyn i ystyriaeth bob yn dipyn. Bydd y panel grantiau yn gyfrifol am eu hasesu.

Caiff y prosiectau eu hasesu ar sail y meini prawf canlynol:

Cymhwyster

|  |  |
| --- | --- |
| Ydy gweithgarwch y prosiect yn gymwys yn unol â Chronfa Ffyniant Gyffredin y DU  | Ydy neu Nac ydy |
| Ydy’r ymgeisydd a gweithgarwch y prosiect yn gymwys yn unol â phrosiect Cronfa Allweddol Gymunedol Sir y Fflint?  | Ydy neu Nac ydy |
| Graddfa amser realistig ar gyfer cyflawni’r prosiect (h.y. gellir ei gyflawni a’i gwblhau erbyn 14eg o Chwefror 2025) | Ydy neu Nac ydy |

Os ateboch chi ‘Ydy’ i bob un o’r cwestiynau uchod, gallai’r prosiect fynd rhagddi i’r broses sgorio.

Sgorio

|  |  |
| --- | --- |
| Ategu blaenoriaethau Cronfa Ffyniant Gyffredin y DU  | Sgôr allan o 10 marc  |
| Cyfraniad a chefnogaeth tuag at y prosiect gan y gymuned  | Sgôr allan o 10 marc |
| Allbynnau a Deilliannau arfaethedig (gan gynnwys sut gallai’r prosiect dargedu cymorth bellach gan y Gronfa Ffyniant Gyffredin arfaethedig)  | Sgôr allan o 10 marc |
| Gwerth am Arian  | Sgôr allan o 10 marc |

Mae angen i gynnig dderbyn sgôr o 24 neu fwy inni ei ddwyn i ystyriaeth i’w gymeradwyo.

**Dangosyddion Allbynnau a Deilliannau’r Prosiect**

Yn ystod cam Cynnig y Prosiect, bydd gofyn i bob prosiect ddatgan yr Allbynnau a’r Deilliannau bydd eu prosiect yn ei gyflawni. Caiff yr Allbynnau a’r Deilliannau hyn eu dwyn i ystyriaeth fel rhan o broses asesu Cynnig y Prosiect.

Buddiolwyr y Prosiect

|  |  |
| --- | --- |
| **Allbynnau** |  |
| **Nifer y mudiadau sy’n derbyn grantiau**  | Nifer y mudiadau sy’n derbyn grantiau. Byddai’r mudiadau yma naill ai yn:- Fuddiolwr terfynol sef derbynnydd y grant ei hun, er enghraifft, awdurdod lleol, sefydliad addysg uwch neu fudiad sy’n cynrychioli sector penodol a allai fod yn cyflawni astudiaeth ddichonoldeb.- Mudiad sy’n fuddiolwr terfynol ac sydd ddim yn cyd-fynd â’r disgrifiad uchod ac ni ellir ei ddosbarthu o dan ddangosyddion allbwn y busnes, er enghraifft mudiad elusennol.- Mae grant yn golygu taliad arian parod gan y prosiect na chaiff ei ad-dalu.  |
| **Nifer y mudiadau sy’n derbyn cymorth ariannol ar wahân i grantiau**  | Nifer y mudiadau sydd wedi derbyn cymorth ariannol ar wahân i grantiau.- Mae mudiadau’n golygu’r rheiny sydd heb eu diffinio fel menter, er enghraifft, awdurdod lleol, sefydliad addysg uwch, elusen, canolfan gymunedol neu fudiad sy’n cynrychioli sector penodol.- Mae cymorth ariannol heb grant yn cyfeirio at fenthyciadau, cyllid risg, a buddsoddiad ariannol gan y prosiect sy’n ad-daladwy neu sy’n cynnig ecwiti i’r fenter.  |
| **Nifer y mudiadau sy’n derbyn cymorth anariannol**  | Nifer y mudiadau sy’n derbyn cymorth anariannol gyda’r bwriad o wella perfformiad. Bydd y mudiadau yma naill ai yn:- Fuddiolwr terfynol sef derbynnydd y grant ei hun, er enghraifft, awdurdod lleol, sefydliad addysg uwch, neu fudiad sy’n cynrychioli sector penodol a allai fod yn cyflawni astudiaeth ddichonoldeb.- Mudiad sy’n fuddiolwr terfynol ac sydd ddim yn cyd-fynd â’r disgrifiad uchod ac ni ellir ei ddosbarthu o dan ddangosyddion allbwn y busnes, er enghraifft mudiad elusennol.- Mae cymorth anariannol yn golygu cyngor busnes, arweiniad, mentora a hyfforddiant. Mae’n rhaid i hyn ymwneud â rhyw fath o ryngweithio uniongyrchol gydag aelodau’r mentrau – mewn geiriau eraill ni allai fod yn gyngor wedi’i ddarlledu. Gallai’r cymorth fod yn barhaus. - Mae perfformiad wedi gwella yn golygu gostyngiad mewn costau neu gynnydd mewn trosiant / elw.  |
| **Nifer yr adnoddau / cyfleusterau sydd wedi’u creu neu eu gwella** | Y nifer o adnoddau / cyfleusterau newydd sydd wedi’u creu neu eu gwella. - Mae adnodd / cyfleuster yn golygu unrhyw wasanaeth mewn adeilad materol, gan gynnwys, ond heb ei gyfyngu i lys ynadon, gorsafoedd heddlu, neuaddau tref, cyfleusterau chwaraeon, ysbytai a thai bach cyhoeddus. - Mae wedi’u creu yn golygu nad oedd yr adnodd / cyfleuster yn bodoli o’r blaen. - Mae 'wedi’u gwella’ yn golygu ychwanegu, adfer neu atgyweirio cyfleusterau gyda’r nod o greu man cyhoeddus gwell. Nid yw’n golygu cynnal a chadw cyfleusterau presennol. Os caiff adnoddau / cyfleusterau eu hystyried fel rhai sydd wedi’u gwella neu eu creu mewn dangosydd allbwn arall (e.e. nifer o asedau diwylliannol wedi’u hategu / eu creu) ni ddylid eu hystyried ynghlwm â’r dangosydd hwn yn ogystal. Dylai’r Awdurdod Lleol benderfynu pa ddisgrifiad maen nhw’n fwy perthnasol iddo.  |
| **Cyfanswm y mannau gwyrdd neu las sydd wedi’u creu neu eu gwella**  | Cyfanswm y metredd sgwâr o fannau gwyrdd neu las sydd wedi’u cwblhau neu eu gwella.- Mae man gwyrdd neu las yn cyfeirio at unrhyw dir llystyfiant, neu ddŵr, mewn ardal drefol neu fan cyhoeddus. Mae hyn yn cynnwys: parciau, gerddi cyhoeddus, caeau chwarae, mannau chwarae i blant, coedwigoedd neu fannau naturiol eraill, mannau glaswellt, mynwentydd, rhandiroedd yn ogystal â choridorau gwyrdd megis llwybrau. Nid yw’n cyfeirio at fannau palmantog rhwng neu o amgylch adeiladau; ar gyfer y rhain, gwelwch ddangosyddion sy’n ymwneud â “tir cyhoeddus”.- Mae wedi’u creu yn golygu creu man gwyrdd neu las ffisegol, sy’n agored i’r cyhoedd, nad oedd yn bodoli eisoes. - Mae wedi’u gwella yn golygu, ychwanegu, adfer neu atgyweirio cyfleusterau a thirlunio. Nid yw’n cyfeirio at gynnal a chadw mannau gwyrdd presennol, megis torri glaswellt, tocio a glanhau.  |
| **Deilliannau** |  |
| **Gwell dealltwriaeth o brosiect cyfleuster / seilwaith**  | Y nifer o bobl sy’n datgan bod eu dealltwriaeth o’r prosiect(au) cyfleuster / seilwaith yn dda neu’n dda iawn. Mae hyn yn cyfeirio at brosiectau sydd â’r nod o wella neu greu cyfleusterau a seilwaith. Gan mai’r bwriad ydy mesur newid, byddai ond yn berthnasol lle gallai’r unigolyn ei brofi yn flaenorol (h.y. ei fod yn bodoli eisoes a ddim yn newydd). Bydd adrodd hefyd yn hwyluso’r opsiwn o adrodd am fetrig lleihad. |
| **Cynnydd yn nifer o ddefnyddwyr cyfleusterau / adnoddau** | Y cynnydd yn y nifer o ddefnyddwyr cyfleusterau / adnoddau. Defnyddwyr ydy’r bobl hynny sy’n defnyddio cyfleusterau / adnoddau.Mae adnodd / cyfleuster yn cyfeirio at unrhyw wasanaeth mewn adeilad ffisegol, gan gynnwys, ond heb ei gyfyngu i lys ynadon, gorsafoedd heddlu, neuaddau tref, sefydliadau diwylliannol, ysbytai a thai bach cyhoeddus. Bydd adrodd hefyd yn hwyluso’r opsiwn o adrodd am fetrig lleihad. |

*Mae’r adran hon ond yn berthnasol i Fentrau Cymdeithasol, Cwmnïau Buddiant Cymunedol a Grwpiau Cymunedol sy’n masnachu e.e. Siop, Tafarn neu Gaffi.*

**Rheolau Rheoli Cymorthdaliadau**

Mae’n rhaid i Grantiau Cronfa Allweddol Gymunedol Sir y Fflint gydymffurfio gydag ymrwymiadau Rheoli Cymorthdaliadau rhyngwladol y DU. Mae’r holl grantiau yn amodol ar reolau Rheoli Cymorthdaliadau’r DU. Mae mwy o wybodaeth yma: [Guidance on the UK’s international subsidy control commitments - GOV.UK (www.gov.uk)](https://www.gov.uk/government/publications/complying-with-the-uks-international-obligations-on-subsidy-control-guidance-for-public-authorities/technical-guidance-on-the-uks-international-subsidy-control-commitments)

Caiff grantiau sydd wedi’u cyflwyno trwy’r ffynhonnell ariannu hon eu pennu fel Cymorth Ariannol Lleiaf (MFA), yn unol â’r [Ddeddf Rheoli Cymorthdaliadau (2022).](https://www.legislation.gov.uk/ukpga/2022/23/contents/enacted)  Mae’n rhaid i’r ymgeisydd nodi’r holl gymorthdaliadau maen nhw wedi’i dderbyn ar eu ffurflen gais, gan gynnwys cynlluniau rhagflaenol megis de minimis y DU; ‘Eithriad Symiau Bach o Gyllid’ (SAFE); ‘Symiau Bach o Gymorth Ariannol’ (SAFA); a ‘Hawliau Arbennig Tynnu Arian (SDR), a dderbyniwyd yn ystod eu blwyddyn ariannol bresennol a’u dwy flynedd ariannol flaenorol. **Mae Hawliau Arbennig Tynnu Arian yn uned IMF ac mae 325,000 Hawliau Arbennig Tynnu Arian yn oddeutu £315,000 ar hyn o bryd.** Caiff y cyfanswm Sterling cyfatebol ei bennu gan ddefnyddio’r [Trawsnewidydd SDR y Gronfa Ariannol Ryngwladol](https://www.imf.org/external/np/fin/data/rms_five.aspx) . **Mae’r ymgeisydd yn gyfrifol dros sicrhau nad ydy cyfanswm y Cymorth Ariannol Lleiaf sydd wedi’i ddyfarnu i’r fenter yn uwch na’r uchafswm o £315,000 mewn unrhyw gyfnod ariannol treigl o dair blynedd.**  Bydd yn rhaid i’r ymgeiswyr nodi’n amlwg yr holl gymorth wnaethon nhw ei dderbyn yn ystod y raddfa amser penodol er mwyn sicrhau nad ydyn nhw’n torri’r rheolau rheoli cymorthdaliadau. Mae Cymorth Ariannol Lleiaf yn ymwneud â grantiau yn ogystal â chymorth megis gwasanaethau ymgynghori am ddim neu gymorthdaledig, cyngor marchnata ac ati.

Bydd yn rhaid i’r ymgeisydd nodi ar eu ffurflen gais pa brosesau sydd ganddyn nhw ar waith i fonitro’r cyllid cyhoeddus y mae’r fenter wedi’i dderbyn a monitro cymorth yn unol â Rheoli Cymorthdaliadau. Mae’n rhaid i’r ymgeisydd gadw cofnodion o’r cymorth maen nhw wedi’i dderbyn am 10 mlynedd. Os ydyn nhw’n torri’r rheolau hyn, gallai’r ymgeisydd fod yn atebol i dalu gwerth llawn y cymorth a dderbyniwyd a/neu’r pris llawn a fyddai fel arall yn daladwy am y gwasanaethau a dderbyniwyd. Byddai Cadwyn Clwyd a Chyngor Sir y Fflint hefyd yn cadw cofnod o’r holl ddyfarniadau cyllid.

**Gwybodaeth bellach**

I wybod mwy, cysylltwch gyda Cadwyn Clwyd / FLVC ??????.

Helen Williams, Cadwyn Clwyd helen.williams@cadwynclwyd.co.uk 01490 340500

Shaun Darlington, FLVC Shaun.Darlington@flvc.org.uk 01352 744000

1. **Telerau ac Amodau**

**Brandio a Chyhoeddusrwydd**

Mae’n rhaid i’r prosiectau gydymffurfio gyda gofynion cyhoeddusrwydd Llywodraeth y DU a Cadwyn Clwyd. Dylai’r holl brosiectau gyhoeddi’r cymorth a dderbyniwyd wrth hysbysebu’r prosiect i fuddiolwyr a/neu’r cyhoedd.

Mae’n rhaid i holl gyflenwyr y prosiectau sicrhau bod logo priodol Llywodraeth y DU wedi’i arddangos yn amlwg ar yr holl ddeunydd cyfathrebu a dogfennau cyhoeddus sy’n ymwneud â gweithgarwch y prosiect – gan gynnwys argraffiadau a chyhoeddiadau yn ogystal â deunyddiau digidol ac electronig.

Mae’n rhaid defnyddio’r logos canlynol:

  

Ynghyd â defnyddio logo priodol Llywodraeth y DU, mae’n rhaid i gyflenwyr y prosiectau sicrhau hefyd bod cyfeiriad amlwg at gyllid gan Gronfa Ffyniant Gyffredin y DU ar unrhyw wefannau a deunyddiau ar bapur. Dylid cynnwys y testun canlynol:

***‘******Mae’r prosiect wedi’i [ariannu / ariannu’n rhannol] gan Lywodraeth y DU drwy Gronfa Ffyniant Gyffredin y DU’.***

Lle’n ymarferol, fe ddylai cyflenwyr y prosiectau hefyd ychwanegu dolen i wefan Cronfa Ffyniant Gyffredin y DU, yn ogystal â’r testun canlynol (dylid ei ychwanegu i’r nodiadau i olygwyr hefyd):

Mae Cronfa Ffyniant Gyffredin y DU yn rhan ganolog o agenda Codi’r Gwastad Llywodraeth y DU ac mae’n cynnig £2.6 biliwn o gyllid i’w fuddsoddi’n lleol erbyn Mawrth 2025. Nod y Gronfa ydy meithrin yr ymdeimlad o falchder mewn lle a hybu cyfleoedd bywyd ledled y DU gan fuddsoddi mewn cymunedau a lleoedd, cefnogi busnes lleol, a phobl a sgiliau. I wybod mwy, ewch i <https://www.gov.uk/government/publications/uk-shared-prosperity-fund-prospectus>

Dylid dwyn i ystyriaeth gweithgareddau sy’n ymwneud â’r Wasg a Chysylltiadau Cyhoeddus er mwyn lansio unrhyw brosiectau, ac yna i gyhoeddi cerrig milltir a llwyddiannau allweddol. Dylai datganiadau i’r wasg gynnig cyfeiriad clir ac amlwg tuag at Gronfa Ffyniant Gyffredin y DU, ym mhrif ran y datganiad i’r wasg.

***‘[Mae’r prosiect hwn / Enw’r prosiect] wedi derbyn £[CYFLWYNO’R SWM] gan Lywodraeth y DU drwy Gronfa Ffyniant Gyffredin y DU.’***

Dylid defnyddio nodiadau i olygwyr yn ogystal, gan ddatgan gwerth y cymorth ariannol a dderbyniwyd ynghyd â datgan y derbyniwyd y cymorth hwn ‘gan Lywodraeth Cymru drwy Gronfa Ffyniant Gyffredin y DU’.

Cyfryngau Cymdeithasol – fe ddylid defnyddio’r hashnodau canlynol wrth ddisgrifio neu hyrwyddo’r Gronfa neu’r prosiectau sydd wedi’u cefnogi - #UKSPF a #CFGDU, bydd modd i Lywodraeth y DU ail-drydaru’r rhain.

Dylai’r ymgeisydd / Prosiect hefyd grybwyll @cadwynclwyd ac @FLVC mewn unrhyw ddeunydd ar y cyfryngau cymdeithasol.

Sylwch fod yn rhaid inni gymeradwyo’r cyllid ar gyfer y prosiect cyn ichi fwrw iddi i gyflawni unrhyw weithgareddau sy’n ymwneud â’r wasg neu Gysylltiadau Cyhoeddus i hyrwyddo’r prosiect.

Mae hawl gan Cadwyn Clwyd ac FLVC hyrwyddo’r prosiect a’r cymorth a ddarparwyd i grwpiau drwy eu sianelau cyfathrebu, megis gwefannau Cadwyn Clwyd ac FLVC, tudalennau cyfryngau cymdeithasol, datganiadau i’r wasg ac unrhyw ddull cyfathrebu arall caiff ei bennu’n briodol.

**Cofrestr Asedau**

Byddai Cadwyn Clwyd yn cadw cofnod o’r holl Asedau sydd wedi’u caffael neu eu gwella am gost uwch na £5,000 (pum mil o bunnoedd) gan ddefnyddio’r cyllid grant yn gyfan gwbl neu’n rhannol. Mae Ased yn cyfeirio at unrhyw Ased sydd wedi’u prynu neu eu datblygu gan ddefnyddio’r cyllid grant, gan gynnwys unrhyw gyfarpar neu unrhyw asedau eraill a allai fod yn Ased Sefydlog fel sy’n briodol yn y cyd-destun perthnasol. At hyn, bydd Asedau yn cael eu dehongli yn unol â hynny. Mae Asedau Sefydlog yn cyfeirio at unrhyw gyfarpar a gafodd ei gaffael, ei ddatblygu ei wella neu ei adeiladu ynghlwm â’r gweithgareddau sydd wedi’u hariannu sydd â gwerth o o leiaf £5,000 (pum mil o bunnoedd) ar y dyddiad prynu. Mae’n rhaid defnyddio’r Asedau sydd wedi’u prynu gan y prosiect gyda’r cyllid grant yn y modd y mae’r fenter wedi’i grybwyll ar y ffurflen gais. Bydd gofyn i’r fenter gyflwyno’r wybodaeth ganlynol i Cadwyn Clwyd ar gyfer yr holl asedau ar y gofrestr:

1. Perchennog yr Ased;
2. Dyddiad caffael neu wella’r Ased;
3. Disgrifiad o’r Ased;
4. Cost yr ased, net o DAW y gellir ei adennill;
5. Lleoliad yr Ased;
6. Rhifau cyfresol neu adnabod yr Ased;
7. Dyddiad unrhyw werthiant o’r Ased;
8. Polisi dibrisiant / amorteiddiad mewn grym gyda’r Ased;
9. Enillion unrhyw werthiant o’r Ased, net o DAW; ac
10. Manylion unrhyw berson y mae’r Ased wedi’i drosglwyddo neu ei werthu iddyn nhw.

Dylai’r fenter gadw’r Asedau am y Cyfnod Perchnogaeth Asedau. Bydd yn rhaid i’r Ymgeisydd geisio am hysbysiad ffurfiol gan Cadwyn Clwyd i werthu’r ased. Pe bai’r prosiect yn defnyddio unrhyw ran o’r cyllid grant i ddatblygu, gwella neu brynu unrhyw Asedau, mae’n rhaid i’r fenter sicrhau caiff yr Asedau eu cynnal a’u cadw mewn cyflwr da yn ystod y Cyfnod Perchnogaeth Asedau. Yn ystod y Cyfnod Perchnogaeth Asedau, mae’n rhaid i’r fenter sicrhau na chaiff unrhyw asedau sydd wedi’u prynu’n gyfan gwbl neu’n rhannol, eu hadfer, eu hamddiffyn (eu cynnal a’u cadw neu eu diogelu rhag difrod) neu eu gwella gyda’r cyllid grant eu gwaredu heb ganiatâd ysgrifenedig ymlaen llaw gan Cadwyn Clwyd. Mae gwaredu yn golygu gwaredu, gwerthu, trosglwyddo ased neu unrhyw fuddiant mewn unrhyw ased ac mae’n golygu caiff unrhyw gytundeb ar gyfer gwaredu ei ddehongli’n unol â hynny. Os ydy grantiau Cadwyn Clwyd yn caniatáu’r Gwarediad, gall caniatâd o’r fath fod yn amodol ar fodloni amodau penodol, i’w pennu gan yr Ysgrifennydd Gwladol, gan gynnwys ad-dalu rhan neu’r holl gyllid grant gan y fenter. Os ydy’r fenter yn Gwaredu Asedau heb ganiatâd Cadwyn Clwyd yna bydd gwerth cyflawn y cyllid grant a gafodd ei wario ar yr Ased hwnnw’n daladwy i Cadwyn Clwyd. Ni ddylai’r fenter ganiatáu, ac fe ddylen nhw sicrhau, nad ydy perchennog yr Ased yn creu unrhyw dâl, morgais cyfreithiol, dyledeb neu hawlrwym ynghlwm ag unrhyw Ased heb ganiatâd ysgrifenedig ymlaen llaw gan Cadwyn Clwyd.

**Monitro a Gwerthuso**

Mae hawl gan Lywodraeth y DU archwilio sut mae mudiadau’n rheoli ac yn gwario arian cyhoeddus. Mae’n rhaid i Cadwyn Clwyd ac FLVC gydymffurfio gyda chais archwilio ymhen graddfeydd amser penodol ac fel y cyfryw gellir cysylltu gyda’r unigolion hynny sy’n rhan o’r prosiect i ddarparu tystiolaeth o’r gwariant.

**Cydraddoldeb, yr Iaith Gymraeg a Sero Net**

Mae’n rhaid i’r holl brosiectau sy’n derbyn cefnogaeth ariannol gan Gronfa Allweddol Cymunedau Ffyniannus Sir y Fflint gydymffurfio â’r canlynol

**Cydraddoldeb**

Bydd Cadwyn Clwyd ac FLVC yn sicrhau bod dull gweithredu rhagweithiol ar waith i hybu cyfleoedd o ran cyfraniad y prosiect tuag at bob un o’r grwpiau nodweddion gwarchodedig fel sydd wedi’i grybwyll yn y Ddeddf Cydraddoldeb 2010. Gan hynny, bydd effeithiau posibl gweithrediadau’r prosiect ar y grwpiau nodweddion gwarchodedig yn ystyriaeth allweddol ar gyfer grŵp llywio’r prosiect wrth iddyn nhw gymeradwyo ceisiadau ar gyfer y gronfa allweddol.

Dylai ymgeiswyr y gronfa allweddol ystyried a gweithredu, pan fo’n briodol, teilwra gweithrediadau’r prosiect sydd wedi’i ariannu i ddiwallu anghenion mynediad grwpiau nodweddion gwarchodedig; datblygu prosesau monitro sy’n ymdrin ag asesiad cydraddoldeb penodol; cydweithio’n frwd gyda mudiadau a grwpiau cydraddoldeb sy’n cynrychioli’r rheiny sydd â nodweddion gwarchodedig er mwyn sicrhau bod buddion buddsoddiad y prosiect yn cael eu hybu i’r eithaf ar gyfer y grwpiau hynny.

**Yr Iaith Gymraeg**

Bydd yn rhaid i Ymgeiswyr Prosiectau sicrhau na chaiff y Gymraeg ei thrin yn llai ffafriol na’r Saesneg ynghlwm â’r holl weithgarwch a chaiff y Gymraeg ei hyrwyddo a’i hwyluso’n weithredol yng nghyd-destun holl weithgarwch y prosiect.

Bydd Cadwyn Clwyd ac FLVC yn darparu cyngor rhagweithiol i ymgeiswyr er mwyn eu helpu i ddeall y gofynion o ran defnyddio a hyrwyddo’r Gymraeg ynghlwm â’r prosiect.

Mae gofyn i’r holl gyfathrebiadau gyda’r cyhoedd a buddiolwyr y prosiect, sydd wedi’u hariannu gan y prosiect, fod yn ddwyieithog e.e. gwefannau, cyfryngau cymdeithasol, taflenni ac ati.

Caiff grwpiau cymunedol a buddiolwyr y prosiectau eu hannog i fanteisio ar gymorth megis, Helo Blod, Menter Iaith ac asiantaethau a gwasanaethau perthnasol eraill.

**Sero Net**

Dylai ymgeiswyr y Gronfa Allweddol ddwyn i ystyriaeth pwyslais Llywodraethau’r DU a Chymru ar gyfrannu tuag at amcanion sero net ac ystyriaethau amgylcheddol ehangach. Bydd ymyriadau’n seiliedig ar arfer gorau carbon isel neu ddi-carbon, mabwysiadu a chefnogi technoleg lân arloesol lle’n bosibl a chefnogi’r sgiliau a’r cadwyni cyflenwi cynyddol er mwyn ategu sero net lle’n bosibl. Fe ddylai’r ymgeisydd gofleidio’r egwyddor twf glân a chyfrannu’n uniongyrchol tuag at ymrwymiad cyfreithiol y DU i leihau allyriadau nwyon tŷ gwydr i sero net erbyn 2050.

I ategu twf gwyrdd, bydd gofyn i’r holl ymgeiswyr ystyried sut gall eu prosiectau gyd-dynnu gyda’r amgylchedd naturiol i gyflawni amcanion y prosiect, ac – o leiaf – ystyried effaith y prosiectau ar ein hasedau naturiol ac ein byd natur.

<https://www.gov.wales/welsh-government-net-zero-strategic-plan>

<https://www.gov.uk/government/publications/net-zero-strategy>

**Datganiad Preifatrwydd Cadwyn Clwyd**

Mae Cadwyn Clwyd yn ymdrin â phreifatrwydd data yn ddifrifol dros ben ac yn cydymffurfio gyda holl agweddau fframwaith deddfwriaethol diogelu data’r DU, sy’n cynnwys Rheoliad Diogelu Data Cyffredinol (GDPR) Ewrop a deddfwriaeth y DU ei hun. Gallwch fwrw golwg ar ein polisi preifatrwydd yma <http://cadwynclwyd.co.uk/wp-content/uploads/Cadwyn-Clwyd-Privacy-Policy.pdf>